Broj: 711-I-1319-M-97/21-02-11

Zagreb, 22. srpnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Aleksandre Jozić-Ileković i Tončice Božić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Joška Dujmovića, općinskog načelnika Općine Primorski Dolaz,** na 136. sjednici, održanoj dana 22. srpnja 2021.g., daje sljedeće

**MIŠLJENJE**

**Nema zapreke, u smislu odredbi ZSSI-a, da dužnosnik Joško Dujmović, općinski načelnik Općine Primorski Dolac, u ime Općine Primorski Dolac sklopi ugovor o djelu za potrebe održavanja sportske dvorane u vlasništvu Općine Primorski Dolac s predsjednikom Općinskog vijeća Općine Primorski Dolac, koji je brat dužnosnikovog vjenčanog kuma, ako su ispunjeni svi ostali zakonski uvjeti za sklapanje navedenog ugovora.**

Obrazloženje

Zahtjev za davanjem mišljenja Povjerenstva podnio je dužnosnik Joško Dujmović, općinski načelnik Općine Primorski Dolac. U knjigama ulazne pošte zahtjev je zaprimljen 19. srpnja 2021.g. pod poslovnim brojem: 711-U-3813-M-97/21-01-2 te je povodom istog otvoren predmet broj M-97/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika koji ustrojava i vodi Povjerenstvo utvrđeno je da Joško Dujmović obnaša dužnost općinskog načelnika Općine Primorski Dolac od 21. svibnja 2021.g. te da je istu dužnost obnašao i u mandatu 2017.-2021. Stoga je i Joško Dujmović povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu za davanjem mišljenja dužnosnik navodi kako obnaša dužnost općinskog načelnika Općine Primorski Dolac. Navedena Općina vlasnik je multifunkcionalne sportske dvorane koja se koristi na slijedeći način: u jutarnjim terminima koristi je OŠ Primorski Dolac, od 14-23 sata dvorana se iznajmljuje sportskim klubovima, fizičkim osobama koje koriste teretanu i ostalim korisnicima po podnesenim zahtjevima. Nema zaposlenih domara koji bi dvoranu zaključavali u večernjim satima, niti osobe koja bi po potrebi za korisnike pomagala pri održavanju i kontaktiranju sa korisnicima dvorane. Predsjednik općinskog vijeća pomaže volonterski po potrebi, uz napomenu da je predsjednik općinskog vijeća brat dužnosnikovog vjenčanog kuma. S obzirom na navedeno dužnosnik traži mišljenje Povjerenstva postoji li sukob interesa ukoliko bi u ime Općine Primorski Dolac sklopio ugovor o djelu za potrebe održavanja sportske dvorane sa predsjednikom općinskog vijeća.

Člankom 1. stavkom 2. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, može se smatrati da utječe ili može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Pritom je člankom 4. stavkom 5. ZSSI-a propisano da su povezane osobe, u smislu navedenog Zakona, osobe koje se, u smislu stavka 2. tog članka, smatraju članovima obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Član obitelji dužnosnika u smislu ZSSI-a je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Slijedom gore navedenog, dužnosnici su obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti. Načela savjesnosti, odgovornosti i nepristranosti u obnašanju javne dužnosti obvezuju dužnosnike da, u cilju očuvanja vlastite vjerodostojnosti, kao i u cilju očuvanja povjerenja građana u tijela javne vlasti, ne koriste obnašanje javne dužnosti za osobni probitak ili probitak osobe koja je s njima povezana. Stoga Povjerenstvo u svojoj praksi daje upute dužnosnicima da se u cilju otklanjanja svake sumnje da su koristili javnu dužnost za vlastiti probitak, odnosno probitak s njima povezane osobe kao i u cilju zaštite vlastite vjerodostojnosti i očuvanja povjerenja građana u tijela javne vlasti, izuzmu od svakog oblika sudjelovanja u postupcima odlučivanja u odnosu na povezane osobe. Međutim, u predmetnom slučaju nije utvrđeno da bi brat od dužnosnikovog vjenčanog kuma s dužnosnikom bio povezana osoba u smislu članka 4. stavka 5. ZSSI-a, a obzirom da osim činjenice srodstva s vjenčanim kumom ne postoje druge okolnosti koje bi ga povezivale s dužnosnikom, a ova okolnost sama po sebi ne upućuje da bi dužnosnik u konkretnom slučaju u odnosu na njega mogao biti nepristran. U odnosu pak na činjenicu da predmetna osoba obnaša dužnost predsjednika Općinskog vijeća Povjerenstvo je u svojoj dosadašnjoj praksi zauzelo stav da se eventualno članstvo dužnosnika i druge fizičke osobe u istoj političkoj stranci ili izbornoj koaliciji, samo po sebi ne smatra okolnošću prema kojoj se ta druga osoba smatra osobno interesno povezanom s dužnosnikom u smislu članka 4. stavka 5. ZSSI-a. Naime, samo na temelju činjenice da su određene osobe članovi iste političke stranke ili koalicije stranaka ili da su kandidati iste političke stranke ili koalicije stranaka za određenu javnu dužnost, bilo na državnoj, bilo na lokalnoj ili regionalnoj razini, može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani, ali samo ta okolnost nije dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Joško Dujmović, elektroničkom dostavom
2. Objava na internetskoj stranici Povjerenstva
3. Pismohrana